Document ID: 32007R0485

KOMISSION ASETUS (EY) N:o 485/2007,
annettu 30 päivänä huhtikuuta 2007,
yhteisössä tuotettujen ja kaupan pidettävien banaanien tasaustuesta vuodeksi 2006
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93 (1) ja erityisesti sen 12 artiklan 6 kohdan ensimmäisen alakohdan,
sekä katsoo seuraavaa:
(1)
Asetuksen (ETY) N:o 404/93 12 artiklan 3 kohdan mukaisesti mahdollisesta tulojen menetyksestä yhteisön tuottajille maksettava tasaustuki lasketaan tietyn vuoden aikana yhteisössä tuotettujen ja kaupan pidettyjen banaanien kiinteiden viitetulojen ja keskimääräisten tuotantotulojen välisen erotuksen perusteella.
(2)
Asetuksessa (ETY) N:o 404/93, sellaisena kuin se on muutettuna asetuksella (EY) N:o 2013/2006, säädetään, että banaaneihin ei enää sovelleta tasaustukijärjestelmää 1 päivästä tammikuuta 2007. Asetuksen (EY) N:o 2013/2006 4 artiklan 1 kohdan toisen luetelmakohdan nojalla asetuksen (ETY) N:o 404/93 12 artiklaa sovelletaan kuitenkin edelleen vuoden 2006 tasaustukijärjestelmän osalta.
(3)
Neuvoston asetuksen (ETY) N:o 404/93 soveltamista koskevista yksityiskohtaisista säännöistä banaanialan kaupanpitotulojen menetystä korvaavan tasaustukijärjestelmän osalta 9 päivänä heinäkuuta 1993 annetun komission asetuksen (ETY) N:o 1858/93 (2) 2 artiklan 2 kohdassa kiinteäksi viitetuloksi vahvistetaan 64,03 euroa 100 nettokilogrammaa kohti sellaisten vihreiden banaanien osalta, jotka ovat pakkausvarastosta poissiirtovaiheessa.
(4)
Vuonna 2006 keskimääräinen tuotantotulo, joka lasketaan toisaalta tuotantoalueiden ulkopuolella kaupan pidettyjen banaanien keskihintojen perusteella siinä vaiheessa, kun banaanit on toimitettu ensimmäiseen purkamissatamaan mutta niitä ei ole vielä purettu, ja toisaalta tuotantoalueilla kaupan pidettyjen banaanien paikallismarkkinoiden myyntihintojen perusteella ottaen huomioon asetuksen (ETY) N:o 1858/93 3 artiklan 2 kohdassa vahvistetut kiinteät kustannukset, on alhaisempi kuin vuodeksi 2006 vahvistettu kiinteä viitetulo. Sen vuoksi olisi vahvistettava vuodelta 2006 myönnettävän tasaustuen määrä.
(5)
Asetuksen (ETY) N:o 404/93 12 artiklan 6 kohdan toisen alakohdan mukaan lisätukea myönnetään yhdelle tai useammalle tuotantoalueelle, jos sen tai niiden keskimääräiset tuotantotulot ovat huomattavasti yhteisön keskimääräisiä tuloja alhaisempia.
(6)
Martiniquessa, Guadeloupessa, Kreetalla ja Lakoniassa tuotettujen banaanien kaupan pitämisestä saatujen tuotantotulojen vuotuinen keskiarvo osoittautui huomattavasti yhteisön keskiarvoa alhaisemmaksi vuonna 2006. Sen vuoksi Martiniquen, Guadeloupen, Kreetan ja Lakonian tuotantoalueilla on syytä myöntää lisätukea. Vuotta 2006 koskevien tietojen mukaan markkinaolosuhteet ovat vaikeat, ja sen vuoksi olisi vahvistettava lisätuki, joka kattaa 75 prosenttia yhteisön keskitulojen ja kyseisten alueiden tuotteiden myynnistä saatujen kirjattujen keskitulojen välisestä erotuksesta.
(7)
Tarvittavien tietojen puuttuessa vuodelta 2006 myönnettävää tasaustukea ei ole voitu vahvistaa aikaisemmin. Olisi säädettävä, että vuodelta 2006 myönnetyn tuen jäännökset on maksettava kahden kuukauden kuluessa tämän asetuksen voimaantulosta.
(8)
Tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Vuonna 2006 yhteisössä tuotettujen ja tuoreina kaupan pidettyjen CN-koodiin ex 0803 kuuluvien banaanien, jauhobanaaneja lukuun ottamatta, asetuksen (ETY) N:o 404/93 12 artiklassa tarkoitetun tasaustuen määräksi vahvistetaan 18,56 euroa 100 kilogrammalta.
2. Edellä 1 kohdassa vahvistettuun tuen määrään lisätään 13,95 euroa 100 kilogrammalta Martiniquen alueella tuotettujen banaanien osalta, 15,42 euroa 100 kilogrammalta Guadeloupen alueella tuotettujen banaanien osalta ja 3,58 euroa 100 kilogrammalta Kreetalla ja Lakoniassa tuotettujen banaanien osalta.
2 artikla
Sen estämättä, mitä asetuksen (ETY) N:o 1858/93 10 artiklassa säädetään, jäsenvaltioiden toimivaltaisten viranomaisten on maksettava vuodelta 2006 myönnetyn tasaustuen jäännöksen määrä kahden kuukauden kuluessa tämän asetuksen voimaantulosta, sen jälkeen kun mainitussa 10 artiklassa säädetyt tarkastukset on tehty.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä huhtikuuta 2007.

Labels: 4
17
3
6
18